b'\n_START_ARTICLE_\nLos Alamos\n_START_SECTION_\nHistorie\n_START_PARAGRAPH_\nDe f\xc3\xb8rste innbyggerne p\xc3\xa5 plat\xc3\xa5et antas \xc3\xa5 ha v\xc3\xa6rt keresan-talende indianere p\xc3\xa5 900-tallet. Omkring \xc3\xa5r 1300 innvandret indianere av tewa-folket, som bygde store byer. Men de ble drevet vekk av plyndringstokter av navajer og apacher._NEWLINE_I Los Alamos fantes lenge ingen annen skole enn en internatskole for gutter. Men avsidesliggenheten ble en faktor som lokket det amerikanske milit\xc3\xa6ret, som i 1942 valgte plassen for Manhattanprosjektet. Det var lett \xc3\xa5 kontrollere all trafikk som kom og gikk, og det fantes mange steder egnet til \xc3\xa5 utf\xc3\xb8re farlige eksperimenter p\xc3\xa5. Da fysikere og annet personale ankom, vokste bebyggelsen raskt for \xc3\xa5 kunne gi hjem ogs\xc3\xa5 til deres familier. _NEWLINE_Etter annen verdenskrig forble laboratoriet der, og administreres i dag av University of California. _NEWLINE_Befolkningen er for det meste hvit, ca 90\xc2\xa0%; bare ca 12\xc2\xa0% av befolkningen er av spansk (hispanic) opprinnelse, noe som er lavt for New Mexico.'